b'\n_START_ARTICLE_\nFranc Ferk\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju in na Ptuju, sedem razredov gimnazije v Mariboru in osmega v Celju, tu se je tudi seznanil s prou\xc4\x8devanjem arheologije. Po maturi je v Celju ustanovil numizmati\xc4\x8dno zbirko, ki je bila temelj poznej\xc5\xa1emu celjskemu muzeju. Na gra\xc5\xa1ki univerzi je \xc5\xa1tudiral germanistiko in zgodovino. Po kon\xc4\x8danem \xc5\xa1tudiju je slu\xc5\xbeboval v raznih krajih \xc5\xa0tajerske in se avgusta 1905 upokojil. Po\xc4\x8ditnice je navadno uporabljal za prou\xc4\x8devanje rimskih cest v \xc5\xa1tajerski Sloveniji in pri arheolo\xc5\xa1kih izkopavanjih preiskoval tudi anti\xc4\x8dno Poetovio. Njegovi izsledki so tvorili temelj poznej\xc5\xa1im uspe\xc5\xa1nim arheolo\xc5\xa1kim izkopavanjem na na\xc5\xa1em ozemlju. Ukvarjal se je tudi z narodopisnimi in jezikovnimi \xc5\xa1tudijami, preiskoval pripovedke, obi\xc4\x8daje in navade na\xc5\xa1ih krajev, ter keltske, latinske, slovenske in nem\xc5\xa1ke jezikovne idiome, o katerih je imel zbrano bogato rokopisno zbirko._NEWLINE_Leta 1878 je v svojem rojstnem kraju ustanovil krajevni muzej. Po njegovem zgledu so nato zaporedoma ustanavljali lokalne muzeje, 1882 v Celju, sledili so Lipnica, Arne\xc5\xbe (Arnfels), Voitsberg, Leoben, Eisenerz, Hartberg, F\xc3\xbcrstenfeld, Ptuj in La\xc5\xa1ko. V Mariboru je 1901 ustanovil mestni muzej. V skrbi, da ne bi muzej v Gomilici po njegovi smrti razpadel, ga je skupaj s svojo knji\xc5\xbenico daroval Ptuju in tako postavil temelje dana\xc5\xa1njemu Pokrajinskemu muzeju Ptuj-Ormo\xc5\xbe.'